Nuutti Viitasalo

Nuutti Viitasalo (s. 4. huhtikuuta 1999 Raisio) on suomalainen jääkiekkopuolustaja, joka edustaa SM-liigajoukkue Saimaan Palloa. Hän laukoo oikealta.

Ura

Seuraura 
Viitasalo on naantalilaisen VG-62:n kasvatti. Hän siirtyi myöhemmin juniorina Turun Palloseuraan. Kaudella 2014–2015 Viitasalo oli C-nuorten SM-karsinnoissa joukkueensa tehokkain puolustaja tehoilla 3+11=14. Hänet valittiin kauden päätteeksi C-nuorten SM-sarjan tähdistökentälliseen.

Kaudeksi 2017–2018 Viitasalo teki TPS:n SM-liigajoukkueen kanssa kaksivuotisen juniorisopimuksen. Hän pelasi kauden kokonaan seuran A-nuorissa. Viitasalo pelasi siellä myös alkukauden 2018–2019, kunnes joulukuussa 2019 TPS lainasi hänet toistaiseksi voimassa olevalla sopimuksella Mestis-joukkue TUTO Hockeyn vahvuuteen. Viitasalo pelasi siellä lopulta koko loppukauden tehden 22 runkosarjaottelussa tehot 2+9=11 ja kuudessa playoff-ottelussa yhden syöttöpisteen. Hän voitti kauden päätteeksi Mestis-pronssia.

Huhtikuussa 2019 Viitasalo teki TPS:n kanssa 1+1-vuotisen ammattilaissopimuksen. Elokuussa seura lainasi hänet toistaiseksi voimassa olevalla sopimuksella TUTOon. Viitasalo pelasi siellä kaudella 2019–2020 39 runkosarjaottelua tehopistein 1+10=11, kunnes maaliskuun 2020 vaihteessa TPS kutsui hänet A-nuorten vahvuuteen. Kausi kuitenkin keskeytettiin koronaviruspandemian takia, eikä pudotuspelejä pelattu loppuun. SM-liigaotteluita Viitasalolle ei kertynyt ainuttakaan.

Huhtikuussa 2020 Viitasalo teki vuoden mittaisen ja kaksisuuntaisen KHL-sopimuksen Jokereiden kanssa. Samana päivänä seura nimesi hänet farmijoukkueensa, Mestis-joukkue Kiekko-Vantaan vahvuuteen kaudeksi 2020–2021. Viitasalo pelasi alkukaudella myös Jokereiden U20-joukkueessa. Hänet nostettiin seuran KHL-joukkueen vahvuuteen 10. marraskuuta 2020 pelattuun otteluun SKA Pietaria vastaan, kun Jokereiden vakiokokoonpanosta oli suurin osa sivussa koronaviruskaranteenin vuoksi. Viitasalo merkittiin heti joukkueen ykköspuolustajapariin Mikko Lehtosen viereen. Hän sai ottelussa jääaikaa 11.27 minuuttia ja Viitasalo keräsi teholukeman –2. Hän pelasi kauden aikana KHL:ssä kolme runkosarjaottelua ilman tehopisteitä.

Kaudeksi 2021–2022 Viitasalo siirtyi 2+1-vuotisella sopimuksella SM-liigajoukkue Saimaan Palloon. Hän teki liigadebyyttinsä runkosarjan avauskierroksella 10. syyskuuta 2021 KooKoota vastaan. Viitasalo merkittiin SaiPan kakkospuolustajapariin Kalle Maalahden viereen. Hän sai ottelussa jääaikaa 20.54 minuuttia. Viitasalo teki pääsarjauransa avausmaalin viidennessä SM-liigaottelussaan 24. syyskuuta 2021 kahden miehen ylivoimalla vieraissa JYPiä vastaan. Kaikkiaan hän teki tulokaskautensa aikana 53 runkosarjaottelussa tehot 8+15=23. Viitasalo oli SaiPan eniten maaleja tehnyt puolustaja ja neljänneksi paras pistemies. Hän voitti koko liigan tulokaspuolustajien pistepörssin ja jakoi kaikkien tulokkaiden pistepörssin toisen sijan JYPin Joakim Kemellin kanssa edellään vain Kärppien Ville Koivunen. Viitasalo sai myös peliaikaa keskimäärin 21.13 ottelua kohden, mikä oli SM-liigan tulokkaista eniten. Hänen ottelukohtainen peliaikansa oli myös SaiPasta toiseksi eniten Kalle Maalahden jälkeen.

Maajoukkueura 
Viitasalo pelasi alle 18-vuotiaiden Ivan Hlinkan muistoturnauksessa vuonna 2016. Hän pelasi myös World U-17 Hockey Challengessa vuonna 2015. Yhteensä Viitasalo on pelannut kolme nuorten ja 26 poikien maaottelua.

Suomen A-maajoukkueessa Viitasalo on pelannut kaksi ottelua ilman tehopisteitä. Hän teki A-maajoukkuedebyyttinsä Nordic Cupissa 13. huhtikuuta 2022 Odensessa Tanskaa vastaan. Viitasalo merkittiin Suomen kolmospuolustajapariin Juuso Hietasen viereen. Seuraavana päivänä Rødovressa pelatussa ottelussa hän kuitenkin loukkaantui kamppailutilanteessa ja Viitasalo putosi tämän myötä Suomen MM-leiriryhmästä.

Tilastot

Lähteet

Viitteet 

 
Suomalaiset jääkiekkoilijat
Saimaan Pallon pelaajat
Vuonna 1999 syntyneet
Elävät henkilöt